钦定古今图书集成/明伦汇编/氏族典/第599卷 > 宇文士及
## 钦定古今图书集成/明伦汇编/氏族典/第599卷 > 宇文士及

按《唐书宇文士及传》：“士及，字仁人，京兆长安人。父述，
为隋右卫大将军。开皇末，以述勋封新城县公，尚炀
帝女南阳公主。从幸江都，其兄化及谋弑逆，以主婿
忌之，弗告。已弑帝，乃封蜀王，从化及至黎阳，帝手书
召之，士及亦遣家童间道走长安，通谆勤，且献金镮。
帝悦。化及败，士及等自归。女弟为昭仪，有宠，由是见”
亲礼。从秦王平宋金刚，录功复隋旧封，以宗室女妻
之。从讨王世充等，进爵郢国公。武德八年，拜中书令、
凉州都督，以疾改蒲州刺史。政尚宽简，人皆宜之。久
之，复为殿中监。卒，赠左卫大将军、凉州都督，陪葬昭
陵。士及抚幼弟孤兄子以友睦称。好周恤亲戚故人，
然过自奉养，服玩食饮，必极丰侈，有司谥曰恭。黄门
侍郎刘洎曰：“士及居家侈肆，不可谓恭。”乃改曰纵。